## Uredba o izmjenama i dopunama Uredbe o zabrani raspolaganja i prijenosa sredstava određenih pravnih osoba na teritoriju Republike Hrvatske

### NN 5/1992 (5.2.1992.), Uredba o izmjenama i dopunama Uredbe o zabrani raspolaganja i prijenosa sredstava određenih pravnih osoba na teritoriju Republike Hrvatske

# VLADA REPUBLIKE HRVATSKE

Na temelju članka 1. Zakona o ovlaštenju Vlade Republike Hrvatske za
donošenje uredbi kojima će uređivati pojedina pitanja iz djelokruga Sabora
Republike Hrvatske ("Narodne novine", broj 39/91 i 53A/91), Vlada
Republike Hrvatske na sjednici održanoj 31. siječnja 1992. godine donijela
je

## UREDBU

### o izmjenama i dopunama Uredbe o zabrani raspolaganja i prijenosa sredstava određenih pravnih osoba na teritoriju Republike Hrvatske

Članak 1.

U Uredbi o zabrani raspolaganja i prijenosa sredstava određenih pravnih
osoba na teritoriju Republike Hrvatske ("Narodne novine", broj
52/91) u članku 6. stavku 4. brojke "1 i 2" zamjenjuju se brojkama
"1, 2 i 3".

Članak 2.

U članku 8. iza stavka 2. dodaje se stavak 3. koji glasi: "Pravna
osoba nastala organizacijom po odredbama Uredbe o zabrani raspolaganja
osnovnim sredstvima, pokretnom imovinom i pravima određenih poduzeća i
drugih osoba na teritoriju Republike Hrvatske ("Narodne novine",
broj 39/91 i 44/91) i ove uredbe zadržava prava nastala poslovanjem poslovne
jedinice ili drugog organizacijskog oblika (poslovni prostor, zakup, najam,
potraživanja)".

Članak 3.

Iza članka 10. dodaju se novi članci 10a, 10b. i 10c. koji glase:

"Članak 10a.

Dioničari banke i organizacije za osiguranje sa sjedištem na teritoriju
Republike Srbije, Republike Crne Gore, autonomnih pokrajina Kosova i Vojvodine
evidentirani u registru dionica ili u knjigama filijale ili druge odgovarajuće
organizacijske jedinice te banke odnosno organizacije za osiguranje na
teritoriju Republike Hrvatske (u daljnjem tekstu: jedinica) mogu stvarima
koje koristi ili kojima raspolaže ta jedinica osnovati dioničko društvo
(u daljnjem tekstu: društvo). Odluku o osnivanju društva donose dioničari
iz stavka 1. ovog članka koji su u svojstvu dioničara evidentirani u registru
dionica ili u knjigama jedinice na dan donošenja odluke i imaju sjedište
u Republici Hrvatskoj. Odluka iz stavka 2. ovog članka donosi se većinom
glasova dioničara iz stavka 1. računajući prema nominalnoj vrijednostl
dionica banke odnosno organizacije za osiguranje temeljem kojih su upisani
u registar ili u knjige jedinice.

Članak 10b.

U društvu osnovanom u skladu s ovom uredbom dioničari dobivaju onaj
broj dionica koji je razmjeran ukupnoj nominalnoj vrijednosti dionica koje
su im pripadale u banci odnosno organizaciji za osiguranje čijim se sredstvima
osniva društvo, a prema stanju u registru dionica odnosno u knjigama jedinice
na dan donošenja odluke iz članka 10a. ove uredbe.

Članak 10c.

Dionice društva osnovanog prema odredbama ove uredbe, a koje pripadaju
dioničarima koji nisu glasovali za osnivanje društva i koji ih odbijaju
preuzeti, čuvaju se u društvu koje je osnovano u skladu s ovom uredbom.
Ako ih dioničari ne preuzmu u roku određenom u statutu, društvo će ih u
ime i za račun dioničara povjeriti na čuvanje osobi ovlaštenoj za čuvanje
vrijednosnih papira."

Članak 4.

Iza članka 12. dodaje se članak 12a. koji glasi: "Članak 12a. Akt
o registraciji privatnog ili mješovitog poduzeča osnovanog temeljem odredbi
Uredbe o zabrani raspolaganja osnovnim sredstvima, pokretnom imovinom i
pravima određenih poduzeća i drugih osoba na teritoriju Republike Hrvatske
("Narodne novine", broj 39/91 i 44/91) ništav je."

Članak 5.

Članak 13. mijenja se i glasi: "Ova uredba ne odnosi se na druge
financijske organizacije iz Zakona o bankama i drugim financijskim organizacijama
("Narodne novine", broj 53/91):"

Članak 6.

Ova uredba stupa na snagu danom objave u "Narodnim novinama".

Klasa: 305-01/91-01/37

Urbroj : 5030112-92-22

Zagreb, 1. veljače 1992.

Predsjednik

**dr. Franjo Gregurić, v.r.**

Uredba, NN 5/1992-74